แรงซื้อ “เดลต้า” ดัน SET ปิดเช้ารีบาวด์ 11 จุด
SET ปิดเช้ารีบาวด์ 11 จุด รับแรงเก็งกำไร DELTA คึกคัก แนวโน้มช่วงบ่ายคาดย่อตัว ให้แนวรับ 1,645 จุด แนวต้าน 1,660 จุด
SET ปิดเช้ารีบาวด์ 11 จุด รับแรงเก็งกำไร DELTA คึกคัก แนวโน้มช่วงบ่ายคาดย่อตัว ให้แนวรับ 1,645 จุด แนวต้าน 1,660 จุด
16 ก.พ. 2566

นายเบญจพล สุทธิ์วนิช ผู้อำนวยการอาวุโสฝ่ายวิเคราะห์หลักทรัพย์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยเช้านี้ ภาพตลาดปรับตัวขึ้นได้รับผลจากแรงเก็งกำไรหุ้น DELTA ที่มีผลต่อดัชนี 7-8 จุด และเปลี่ยนกลุ่มเล่น โดยกลุ่มที่มีแรงซื้อกลับหุ้นกลุ่มที่มีแรงขายหนักก่อนหน้า ทั้งหุ้นกลุ่มพลังงาน หุ้นขนาดกลางและเล็ก หุ้นกลุ่ม JMART
ทั้งนี้สอดคล้องกับมุมมองของยูโอบีฯ ที่แนะนำการลงทุนช่วงนี้ให้หาหุ้น Laggard และ หุ้น Valuation ต่ำ โดยการเลือกเฟ้นหุ้นที่มีผลประกอบการไตรมาส 4/65 อาจจะแย่แต่แนวโน้มไตรมาส 1-2 ปี 66 ดีขึ้น สามารถเข้าลงทุนได้ อาทิ IRPC, PTTGC, OR และหุ้นกลุ่มโรงไฟฟ้า อาทิ GPSC, BGRIM, GULF
พร้อมแนะจับตาเงินเฟ้อสหรัฐต่อเนื่อง โดยล่าสุดเดือน ม.ค.บวก 6.4% สูงกว่าคาด ทำให้มีโอกาสที่ธนาคารกลางสหรัฐ(เฟด) ปรับขึ้นดอกเบี้ยไปถึง 5.50% จากเดิมคาดไว้ 5.00-5.25% ในการประชุม 3 ครั้งเดือนมี.ค.,พ.ค.และ มิ.ย.จะปรับขึ้นคราวละ 0.25% และมีความเป็นไปได้ที่อาจจะยังไม่ยุติขึ้นดอกเบี้ยปลายปี 66
โดยจากภาพดอกเบี้ยปรับขึ้นทำให้เงินทุนต่างชาติมีโอกาสเคลื่อนย้ายออกไป จึงจะยังเห็นแรงขายของนักลงทุนต่างชาติ และต่างชาติเปิด short เพิ่มขึ้น ซึ่งไม่เป็นผลดีต่อตลาดหุ้น ทำให้กรอบดัชนี SET ไตรมาส 1/66 คาดว่าจะแกว่งตัว 1,630-1,670 จุด อัพไซด์เริ่มจำกัด และดาวน์ไซด์มีมากขึ้น จึงควรระมัดระวังการลงทุน
สำหรับแนวโน้มช่วงบ่ายมองว่าตลาดอาจย่อตัวจากแรงขายทำกำไร DELTA ที่กังวล Valuation สูง และราคาพุ่งขึ้นมาแรงตอบรับเรื่องแตกพาร์ไปมากแล้วน่าจะไปต่อยาก ให้แนวรับที่ 1,645 จุด แนวต้านที่ 1,660 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
DELTA มูลค่าการซื้อขาย 5,377.01 ล้านบาท ปิดที่ 980.00 บาท เพิ่มขึ้น 76.00 บาท
OSP มูลค่าการซื้อขาย 1,558.51 ล้านบาท ปิดที่ 31.25 บาท เพิ่มขึ้น 2.50 บาท
KBANK มูลค่าการซื้อขาย 1,271.04 ล้านบาท ปิดที่ 139.50 บาท ลดลง 2.00 บาท
JMT มูลค่าการซื้อขาย 1,239.52 ล้านบาท ปิดที่ 45.75 บาท เพิ่มขึ้น 3.00 บาท
EA มูลค่าการซื้อขาย 1,024.06 ล้านบาท ปิดที่ 84.00 บาท ลดลง 2.50 บาท